《李烟客附舟入北赴袁辽抚招因赠》
明代·李孙宸

舟发石头城，初报故人至。故人故乡来，千里惊喜浑如梦寐里。

金陵三月柳如丝，呼酒同君醉莫辞。风尘满面未须洗，便复挂帆共北飞。

君来曾几日，我别忽经年。不愁井里荒松菊，惟愁天地有风烟。

君才自是天生者，何能局龊困椠铅。一编黄石书，三尺青萍锷。

胸中甲兵万队生，腰间风雨双龙跃。一顾应酬国士知，千金肯负平生诺。

榆关昨夜传消息，当关有人虏辟易，谁云甲兵满万不可敌。

特自需君借箸筹，知君谈笑取封侯。不然直斩胡头献，天子功成不受分。

茆玺拂衣仍作鸱夷，游五湖，长与烟波逝。

作者简介：明广东香山人，字伯襄。万历四十一年进士。教习庶吉士。崇祯间官至南京礼部尚书。性孝友廉介。诗祖《三百篇》，书法祖魏晋，草篆隶楷皆工。有《建霞楼集》。